Claus Hjort Frederiksen (V), 2008-03-28:
Regelforenkling og afbureaukratisering, de ord har vi jo hørt meget i den senere tid, og nu kommer der så et helt konkret forslag fra SF, og tak for det.
Jeg er glad for at kunne oplyse, at dette faktisk er et område, hvor vi allerede er kommet ganske langt.
Vi har således sat både en regelforenkling og en afbureaukratisering i gang i forbindelse med sygedagpengerefusion.
Det er sket i samarbejde med KL og Erhvervs- og Selskabsstyrelsen.
Siden den 26. marts 2006 har alle arbejdsgivere, både offentlige og private,
haft mulighed for at foretage digital indberetning af sygefravær samt anmodninger om refusion af både syge- og barseldagpenge.
Det er sket via portalen Virk.dk.
Der er rigtig mange arbejdsgivere, der har valgt at benytte den digitale sygedagpengeløsning.
I januar i år var der således mere end 53.000 indberetninger, der gik via løsningen, og det svarer til ca. en tredjedel af de indberetninger, der var i den måned.
Så det må da siges at være noget af en succes.
Til sammenligning var der i januar 2007 omkring 22.000 indberetninger.
Jo, fordelene taler jo for sig selv.
Arbejdsgiveren får løbende hjælp og vejledning ved udfyldelse af blanketter, og der sker en validering, altså et tjek af indtastningen, så en række af de typiske fejlindtastninger undgås.
Men det er ikke kun de offentlige og private arbejdsgivere, der får en række fordele ved at benytte den digitale sygedagpengeløsning.
Ydelseskontoret i kommunen får også en række fordele, som gør, at der kan spares en masse ressourcer i kommunen.
Ydelseskontoret modtager sygedagpengerefusionerne i valideret form, og antallet af fejl i refusionsanmodningerne er reduceret til et stort nul.
Endvidere får ydelseskontoret de fleste af oplysningerne i digital form og skal ikke indtaste oplysningerne selv.
Den nuværende digitale sygedagpengeløsning kan dog gøres endnu bedre, og det arbejdes der på i øjeblikket.
Regeringen vil nemlig etablere en obligatorisk digitaliseringsløsning på sygedagpengeområdet, det fremgår også af regeringsgrundlaget.
Når vi nu taler om at lette de administrative byrder, har regeringen igennem en årrække arbejdet med at lette de administrative byrder for både de offentlige og de private arbejdsgivere.
For de private arbejdsgivere, hvor der er udarbejdet en måling af de administrative byrder, arbejder regeringen på at reducere byrderne med 25 pct. inden 2010.
I øjeblikket har vi opnået en reduktion på 10 pct., så vi er kommet et stykke ad vejen, og vi er fortsat stærkt fokuseret på at nå målet.
De administrative lettelser, som de private arbejdsgivere får, vil de offentlige arbejdsgivere ligeledes nyde godt af.
Men i Beskæftigelsesministeriet har vi også iværksat et større arbejde med at få sat gang i afbureaukratiseringen i jobcentrene, således at kommunale medarbejdere får frigivet mest mulig tid til service af høj kvalitet til borgerne.
Det vil ske ved at mindske tidsforbruget for administration.
Her er det de kommunale medarbejdere, der er med til at pege på, hvor der kan ske ændringer i administrationen.
Forslagene indgår i det videre arbejde på området.
Det er regeringens opfattelse, at det er mere vigtigt, at der ses mere helhedsorienteret på større områder, end at der tages enkelte delområder ud og fokuseres udelukkende på dem.
Regeringen finder derfor, at beslutningsforslaget er overflødigt og kan således ikke støtte det.
Jeg er da helt med på, at vi tager sådan en forhandling.
Men jeg foreslår, at vi går i gang i Arbejdsmarkedsudvalget med en afdækning af alle de forskellige spørgsmål, der er.
Og når vi så er rimelig klare på fakta i den her sag, må vi sætte os ned og drøfte lovforslaget.